સમ્ભારણાં
<poem>૧

કેવડિયે ગૂંથી છાબડી રે,
છાબડિયે છલકતાં ફૂલ રે, માળીડા!
એક જ ફૂલનું માગણું રે :

પિયુ વસ્યા પરદેશમાં રે,
વ્હાલમને વ્હાલાં બકુલ રે, 
સ્નેહલ દે સમ્ભારણું રે.

૨

માણેકઠારીને માંડવે રે,
અમૃતના વરસાદ રે, ચાંદલિયા!
એક જ બિન્દુનું માગણું રે

પિયુ વસ્યા પરદેશમાં રે,
અધર સુધાને પ્રસાદરે ચાંદલિયા !
સ્નેહલ દે સમ્ભારણું રે.

૩

કોકિલા વસન્ત કુંજમાં રે,
પૂરતી પંચમ સૂર રે ઋતુરાણી!
એક જ ગીતનું માંગણું રે:

પિયુ વસ્યા પરદેશમાં રે,
સંગીત એનાં મધુર રે ઋતુરાણી!
સ્નેહલ દે સમ્ભારણું રે.
 
૪

ધરતી ઉન્હાળે ધીકતી રે;
શીતળ ત્હારે સમીર રે, મહેરામણ !
એક જ લહરીનું માંગણું રે:

પિયુ વસ્યા પરદેશમાં રે,
હૈયાની હુંફે લગીર  રે! મહેરામણ !
સ્નેહલ દે સમ્ભારણું રે.

૫

ભાદર ભર-પૂર ગાજતો રે,
ચપળા કરે ચમકાર રે, મેઘલ મીઠા !
એક જ જ્યોતિનું માગણું રે :

પિયુ વસ્યા પરદેશમાં રે,
ગૂંથવા દૃગેદૃગ તારા રે મેગહ્લ હો!
સ્નેહલ દે સમ્ભારણું રે.

૬

ફૂલડાં એ છલકાતી છાબડી રે,
સ્મરણોએ છલાતું ઉર રે, સાહેલડી!
છલકાતાં  નિંદર સોણલા રે :

સ્મરણે જ સમ્યોગ સાંપડે રે, 
દિલના દિલાવર દૂર રે, સાહેલડી ! 
દર્શન વિણ દિન દોહ્યલા રે! 

-૦-

કેશવ હ. શેઠ